ປະທານປະເທດເນັ້ນ ສືບຕໍ່ຈັດຕັ້ງນໍາພາ-ຊີ້ນໍາການເຄື່ອນໄຫວປະຕິບັດພາລະບົດບາດ, ສິດ-ໜ້າທີ່ຂອງຕົນໃຫ້ສໍາເລັດຜົນ ແລະ ມີປະສິດທິພາບ
ວັນທີ 23 ມິຖຸນາ ນີ້, ສະຫາຍ ທອງລຸນ ສີສຸລິດ ເລຂາທິການໃຫຍ່ ຄະນະບໍລິຫານງານສູນກາງພັກປະຊາຊົນ ປະຕິວັດລາວ ປະທານປະເທດແຫ່ງ ສປປ ລາວ ໄດ້ພົບປະໂອ້ລົມ ຕໍ່ການນໍາ ແລະ ພະນັກງານຫຼັກແຫຼ່ງຂອງ ສະພາທິດສະດີສູນກາງພັກ, ຄະນະໂຄສະນາອົບຮົມສູນກາງພັກ (ຄອສພ) ແລະ ສະຖາບັນວິທະຍາສາດເສດຖະກິດ-ສັງຄົມແຫ່ງຊາດ (ສວສສຊ), ໂດຍການຕ້ອນ ຮັບຂອງ ສະຫາຍ ຄໍາພັນ ເຜີຍຍະວົງ ຄະນະເລຂາທິການສູນກາງພັກ ປະທານສະພາທິດສະດີສູນກາງພັກ, ຫົວໜ້າ ຄອສພ.
ໃນໂອກາດນີ້, ສະຫາຍ ຄໍາພັນ ເຜີຍຍະວົງ ໄດ້ລາຍງານສະພາບການເຄື່ອນໄຫວວຽກງານ ຂອງສະພາທິດສະດີສູນກາງພັກ ໃນໄລຍະຜ່ານມາ ຊຶ່ງຍົກໃຫ້ເຫັນບັນດາຜົນສໍາເລັດ ໃນການເຄື່ອນ ໄຫວວຽກງານຄົ້ນຄວ້າທິດສະດີ ແລະ ພຶດຕິກໍາ; ການຈັດຕັ້ງດໍາເນີນກອງປະຊຸມສໍາມະນາທິດສະດີ ທັງພາຍໃນ ແລະ ຕ່າງປະເທດ; ສະພາບການປັບປຸງກົງຈັກການຈັດຕັ້ງຂອງສະພາທິດສະດີສູນກາງພັກ ປະກອບມີ ຄະນະປະຈໍາສະພາທິດສະດີສູນກາງພັກ; ຄະນະກໍາມະການດ້ານການເມືອງ-ຄວາມໝັ້ນຄົງ; ຄະນະກໍາມະການດ້ານເສດຖະກິດ-ການເງິນ; ຄະນະກໍາມະການດ້ານວັດທະນະທໍາ-ສັງຄົມ ແລະ ຄະນະເລຂາທິການວິທະຍາສາດ.
ສະພາທິດສະດີສູນກາງພັກມີຫ້ອງການສະພາທິດສະດີສູນກາງພັກ ເປັນກົງຈັກຊ່ວຍວຽກບໍລິຫານ ໂດຍພາຍໃຕ້ການຊີ້ນໍາໂດຍກົງຂອງຮອງປະທານຜູ້ປະຈໍາການສະພາທິດສະດີສູນກາງພັກ, ການປັບປຸງພາລະບົດບາດຂອງສະພາທິດສະດີສູນກາງພັກ ແນໃສ່ເພື່ອໃຫ້ມີຄຸນນະພາບກວ່າເກົ່າ ຊຶ່ງສະພາທິດສະດີສູນກາງພັກແມ່ນການຈັດຕັ້ງໜຶ່ງທີ່ຂຶ້ນກັບການຊີ້ນໍາໂດຍກົງຂອງກົມການເມືອງສູນກາງພັກ, ມີພາລະບົດບາດໃຫ້ຄໍາປຶກສາແກ່ຄະນະບໍລິຫານງານສູນກາງພັກ, ກົມການເມືອງສູນກາງພັກ, ຄະນະເລຂາທິການສູນກາງພັກ ກ່ຽວກັບບັນຫາທິດສະດີການເມືອງ, ແນວຄິດ-ທິດສະດີຂອງພັກ ແລະ ວິທະຍາສາດສັງຄົມ ເພື່ອເປັນພື້ນຖານໃຫ້ແກ່ການກໍານົດ, ປັບປຸງ ແລະ ບູລະນະແນວທາງ, ນະໂຍບາຍຂອງພັກຕາມທິດກ້າວຂຶ້ນສັງຄົມນິຍົມ.
ສະຫາຍ ທອງລຸນ ສີສຸລິດ ໄດ້ໃຫ້ຄໍາເຫັນຊີ້ນໍາຕໍ່ສະພາທິດສະດີສູນກາງພັກ, ຄອສພ, ສວສສຊ ໃນການສືບຕໍ່ຈັດຕັ້ງປະຕິບັດໜ້າທີ່ການເມືອງຂອງຕົນ ໃນນີ້ໄດ້ເນັ້ນໃຫ້ສະພາທິດສະດີສູນກາງພັກ ເປັນເຈົ້າການໃນການສຸມທຸກກໍາລັງແຮງຂອງຕົນ ເຂົ້າໃນການສືບຕໍ່ຈັດຕັ້ງນໍາພາ-ຊີ້ນໍາການເຄື່ອນໄຫວປະຕິບັດພາລະບົດບາດ, ສິດ ແລະ ໜ້າທີ່ຂອງຕົນ ໃຫ້ສໍາເລັດຜົນ ແລະ ມີປະສິດທິພາບ; ເອົາໃຈໃສ່ຕໍ່ການປັບປຸງກົນໄກການຈັດຕັ້ງເຄື່ອນໄຫວວຽກງານຄົ້ນຄວ້າທິດສະດີ ແລະ ສະຫຼຸບພຶດຕິກໍາແຫ່ງການຈັດຕັ້ງນໍາພາຂອງພັກ ໂດຍສະເພາະໃນສະເພາະໜ້ານີ້ ແມ່ນສຸມໃສ່ການຄົ້ນຄວ້າທິດສະດີ ແລະ ສະຫຼຸບພຶດຕິກໍາ ກ່ຽວກັບການການສ້າງປະຖົມປັດໄຈ ເພື່ອກ້າວເດີນສູ່ຈຸດໝາຍສັງຄົມນິຍົມໃຫ້ສໍາເລັດຜົນຕາມລະດັບຄາດໝາຍພ້ອມກັບບັນດາໂຄງການຄົ້ນຄວ້າລະດັບຊາດໃນຫົວຂໍ້ຕ່າງໆ ໃຫ້ສາມາດຮັບຮອງເອົາຜົນການຄົ້ນຄວ້າຢ່າງເປັນທາງການເພື່ອປັບປຸງບູລະນະແນວທາງຂອງພັກໃຫ້ນັບມື້ນັບອຸດົມສົມບູນເທື່ອລະກ້າວ.